AlexejDobrolubov/national_council_slovak_2010 huggingface dataset:
20. schôdza NR SR - 8.deň - B. popoludní
Dátum: 2011-07-11
Poslanec: Gibalová, Monika (KDH)
Druh vystúpenia: Vystúpenie s faktickou poznámkou

Ďakujem pekne. Keďže pán poslanec Fronc ma nemenoval, ale v podstate, áno, hovoril aj o mojom návrhu, chcela by som len upriamiť pozornosť na to, že môj návrh nie je formulovaný tak, že sa skončí pracovný pomer z dôvodu veku, ale vtedy, ak zamestnanec splní podmienky nároku na starobný dôchodok. A druhá vec, ktorú by som chcela pripomenúť a ktorou by som chcela nadviazať práve na jeho slová, je, že u toho, kto je odborne zdatný, pričom zamestnávateľ usúdi, že výpoveďou, takéhoto zamestnanca by stratil a strácal, práve tento môj návrh, ktorý som v piatok predložila, zohľadňuje aj takéto intencie. Preto v tom návrhu je možnosť prepustenia takého zamestnanca, a nie povinnosť. Čiže zamestnávateľ si zváži, ak má dobrého pracovníka, tak ho určite neprepustí, pretože z jeho pohľadu ho nebude mať kto nahradiť. Ďakujem pekne. (Potlesk.)
20. schôdza NR SR - 8.deň - A. dopoludnia
Dátum: 2011-07-11
Poslanec: Gibalová, Monika (KDH)
Druh vystúpenia: Vystúpenie s faktickou poznámkou

Ďakujem pekne, pán predseda. Pani poslankyňa Tomanová, nechcete predĺžiť vek odchodu do dôchodku, zároveň namietate náš návrh zaviesť možnosť, nie povinnosť rozviazať pracovný pomer so zamestnancom, ktorý splnil nároky na starobný dôchodok. Čo vlastne chcete? Nedá mi nekomentovať vaše vyjadrenie o sociálnej eutanázii, o uzákonenej sociálnej eutanázii z piatka. Pani Tomanová, to vy ste spôsobili sociálnu eutanáziu prijatím zákona o sociálnych službách, ktorým ste zamedzili tisíckam ľudí pomoc, na ktorú boli odkázaní.
20. schôdza NR SR - 7.deň - A. dopoludnia
Dátum: 2011-07-08
Poslanec: Gibalová, Monika (KDH)
Druh vystúpenia: Vystúpenie s faktickou poznámkou

229. Ďakujem veľmi pekne, pán predsedajúci. Ďakujem všetkým vám, kolegovia, kolegyne za podporné, ale aj kritické poznámky. K pánu poslancovi Čížovi. Nuž ideové poznámky sú pri tomto mojom návrhu úplne irelevantné. Ja som nepovedala, že dôchodcovia zúrivo zhromažďujú majetok, ale armádu nezamestnaných vnímam ako tí, ktorí sú v produktívnom veku a ktorí sú nezamestnaní a veľakrát sú to živitelia rodín. Vyzývate ma k tomu, aby som pomohla alebo ponúkla možnosť pripraviť alebo aby sme ponúkli vytvoriť pracovné, ďalšie pracovné miesta. Nuž, vážení kolegovia a kolegyne, práve som to ponúkla v tomto pozmeňujúcom návrhu, ktorý sa dokonca páči aj odborárom. Neetické je to, ak ľudia zabezpečení jedným príjmom majú aj iný príjem a najmä vtedy, ak ten druhý príjem aj dôchodok sú z vrecák daňových poplatníkov. A teraz hovorím o štátnych zamestnancoch, a teda úradníkoch zamestnaných v štátnej a verejnej správe. Pani poslankyňa Tomanová, nuž ja viem, že v zariadeniach sociálnych služieb nie je vôbec atraktívne pracovať. Naozaj tam pracujú len tí ľudia, ktorí buď, žiaľ, inde prácu nájsť nemôžu, alebo tí, ktorí sú tak zapálení... (Prerušenie vystúpenia časomerom.)
20. schôdza NR SR - 7.deň - A. dopoludnia
Dátum: 2011-07-08
Poslanec: Gibalová, Monika (KDH)
Druh vystúpenia: Vystúpenie v rozprave

207. Dobrý deň prajem. Vážený pán predsedajúci, vážený pán minister, dámy a páni, pán spravodajca, vo svojom vystúpení v prvom čítaní k predloženému vládnemu návrhu zákona som poukázala na známu skutočnosť, že Zákonník práce významne ovplyvňuje flexibilnosť trhu práce aj úroveň nezamestnanosti. No a pretože ku koncu mája bola nezamestnanosť na Slovensku na úrovni 12,82 %, čo predstavuje 342 410 disponibilných uchádzačov o zamestnanie, práve teraz vidím vhodnú príležitosť zamyslieť sa nad tým, či a akým spôsobom je možné tento neradostný stav zvrátiť, ako tomu pomôcť zmenou znenia ustanovení Zákonníka práce. Armáda viac ako 340-tisíc nezamestnaných pozostáva z absolventov stredných a vysokých škôl, zo živiteľov rodín s malými deťmi, žiakmi, študentmi až po ľudí pár rokov pred dôchodkom, ktoré(ktorí) majú jedno spoločné, nemajú prácu, teda ani vlastný príjem, od štátu poberajú almužnu na úrovni životného minima... (Ruch v sále. Prerušenie vystúpenia predsedajúcim.)
18. schôdza NR SR - 11.deň - A. dopoludnia
Dátum: 2011-06-02
Poslanec: Gibalová, Monika (KDH)
Druh vystúpenia: Vystúpenie s faktickou poznámkou

12. Ďakujem pekne. Pani poslankyňa Sabolová, nesúhlasíte s tým, že aj vystúpením Matoviča včera večer sa práca poslanca, obraz poslanca stal akousi karikatúrou. Mňa to veľmi mrzí, aj ma to tak trošku uráža. Chcela by som veľmi zdôrazniť, že miestom pre prácu poslanca Národnej rady je celé Slovensko a častokrát čas pre prácu poslanca Národnej rady, a chcela by som povedať, aj dobrého poslanca a aj dobrého asistenta je 24 hodín niekedy. Pán Matovič včera nahral tak trošku aj médiám, ktoré niektoré a niekedy predstavujú prácu poslanca často ako človeka, ktorý odsedí v parlamentnej lavici v čase rokovania a medzi zasadnutiami parlamentu má voľno. Mrzí ma, že aj správanie niektorých nových nováčikov poslancov v tomto parlamente akoby podporuje aj ich vyjadrenia, podporujú zlý obraz poslanca vo verejnosti. Ďakujem.
18. schôdza NR SR - 2.deň - B. popoludní
Dátum: 2011-05-18
Poslanec: Gibalová, Monika (KDH)
Druh vystúpenia: Vystúpenie s faktickou poznámkou

121. Ďakujem pekne. Pani poslankyňa Tomanová, svojím rozhodnutím ste zlikvidovali neverejných poskytovateľov sociálnych služieb a tá likvidácia pokračuje. Ja hovorím o tých pilotných projektoch, pani poslankyňa Tomanová, ktoré ste vy zriadili, ja nehovorím o iných sedemdesiatich sociálnych podnikoch. Ako taký sociálny podnik nie je zlý projekt, ja hovorím o tých, ktoré ste vy vytunelovali a ktoré ste vy podarovali svojim straníckym kolegom.
16. schôdza NR SR - 7.deň - B. popoludní
Dátum: 2011-03-31
Poslanec: Gibalová, Monika (KDH)
Druh vystúpenia: Vystúpenie v rozprave

48. Ďakujem pekne, pán predsedajúci. Vážené dámy a páni, chcela by som interpelovať pána ministra zahraničných vecí. Vážený pán minister, ministri šiestich krajín Európskej únie sa v decembri 2010 obrátili na eurokomisárku pre spravodlivosť a základné práva a vyzvali ju, aby Európska komisia pripravila legislatívu zakazujúcu popieranie zločinov komunizmu. Tým by sa popieranie zločinov komunizmu postavilo na rovnakú úroveň, ako popieranie zločinov nacizmu, čo je vzhľadom na neporovnateľne vyšší počet obetí komunizmu v celosvetovom meradle nanajvýš opodstatnené. Výzvu podpísali ministri zahraničných vecí Bulharska, Českej republiky, Litvy, Lotyšska, Maďarska a Rumunska. Ide výlučne o krajiny, ktoré po dlhé desaťročia stonali pod jarmom komunizmu. Slovenská republika mi v tomto zozname štátov chýba. Preto vás interpelujem a pýtam sa, čo je príčinou toho, že Slovenská republika sa k tejto iniciatíve nepripojila? A akým spôsobom hodláte iniciatívu ministrov zahraničných vecí šiestich krajín Európskej únie podporiť? Ďakujem pekne.
12.schôdza NR SR - 5.deň - B.popoludní
Dátum: 2011-02-08
Poslanec: Gibalová, Monika (KDH)
Druh vystúpenia: Vystúpenie s faktickou poznámkou

97. Ďakujem pekne. Chcem reagovať vecne. Pán poslanec Fecko, vypustením bodu 11 zo spoločnej správy sa nijako neznevýhodnia vlastníci oproti iným vlastníkom riešeným touto novelou, ale sa poškodia záhradkári. Svedčí o tom aj vyhláška Ministerstva spravodlivosti Slovenskej republiky, podľa ktorej sa napočítava cena, hodnota pozemku, ktorá sa stanoví podľa tabuľky a násobkom koeficientov a obsahuje aj koeficient obchodnej alebo priemyselnej polohy, kde je nápočet od 0,90 do 2. Čiže to je dosť slušný násobok na to, aby sa zhodnotilo to územie, kde je zmenený územný plán na iné ako záhradkárske alebo rekreačné osady. Ja som, pani poslankyňa Sabolová, hovorila o účelovej zmene využitia. Pán Jasaň, SMER neurobil nič v tomto smere v minulom volebnom období, iba pripravil novelu zákona, ktorú ale nepredložil do parlamentu, lebo ako mal by problém s hlasmi a s voličmi, tak nechal to radšej na ďalšie obdobie. Ďakujem pekne.
12.schôdza NR SR - 5.deň - A. dopoludnia
Dátum: 2011-02-08
Poslanec: Gibalová, Monika (KDH)
Druh vystúpenia: Vystúpenie s faktickou poznámkou

78. Ďakujem pekne, pán predsedajúci. Niekoľko poznámok som si k tomu napísala. Musím povedať, že som v jednom vecnom rozhovore s pánom ministrom Mihálom už raz, mimochodom, komunikovala o tejto veci a myslím, že nepoviem nič, čo nemôžem povedať, že vyjadril sa teda v zmysle skôr zrušiť tie stravné lístky. Ja tento návrh pána poslanca Matoviča považujem len ako prechodný model, a teda len za takýchto podmienok sa z mojej strany dá akceptovať. Som za koncepčné riešenie. Ja mám teraz jednu konkrétnu skúsenosť, s ktorou sa chcem podeliť, že stravovací biznis je veľmi kreatívny. Viem o tom, že napr. firmy, ktoré distribuujú stravovacie lístky, ponúkajú napr. darčekové kupóny v hodnote 40 eur, ktoré zamestnávateľ prenáša do svojho sociálneho fondu a môj sedliacky zdravý rozum hovorí, že je to super biznis na to, ako sa zlikvidujú skladové zásoby, napríklad. Toto moje stanovisko, dúfam, že pán poslanec Matovič nebude považovať za lobing. Nerobme zo stravných lístkov "bumažky", rešpektujme slobodnú vôľu každého človeka ako si zariadi svoj stravovací program. Prihováram sa do budúcnosti, aby napr. toto bola špeciálna položka v rámci mzdy. Nech ju dostane zamestnanec v rámci mzdy, našou úlohou nech je zabezpečiť zamestnanie a riadnu mzdu a ostatné nechajme... (Prerušenie vystúpenia časomerom.)
12.schôdza NR SR - 1.deň - B. popoludní
Dátum: 2011-02-01
Poslanec: Gibalová, Monika (KDH)
Druh vystúpenia: Vystúpenie s faktickou poznámkou

158. Ďakujem pekne, pán poslanec. Ja súhlasím s vami, že nestane sa veľká tragédia, ak zanikne lekáreň, ako ste hovorili, jedna, dve z jedenástich. Ale stane sa tragédia, ak to tak môžem v úvodzovkách povedať, pre fyzickú alebo právnickú osobu, ktorá ju prevádzkuje. Ja som hlasovala proti vernostným programom a ja budem hlasovať za pripomienku pána prezidenta. Vtedy som ešte ani zďaleka nepoznala názor Slovenskej lekárnickej komory, ale hlasovala som v dobrej viere, že hlasujem správne, tak ako to cítim podľa svojho rozumu. Ja poznám sieťové lekárne. Súhlasím, že lekárne, sieťové lekárne zo zákona neexistujú, vernostné programy neexistujú. Ja mám tiež jednu takúto kartičku, kde je vernostný program, ja ju síce nevyužívam, ale je moja. Dostala som ju tak viac-menej na silu a to je sieťová lekáreň. Je tu osem lekární a tie ostatné, ktoré sú v blízkosti týchto lekární, nie sú nadšené týmto spôsobom. Ja verím argumentáciam Slovenskej lekárnickej komory a zároveň súhlasím aj s vami, že je treba upraviť tieto benefity, ale naozaj po širokej diskusii a s komplexnou koncepciou a nevidím problém, prečo by sme sa tým nemohli zaoberať koncepčne pri zákone o liekoch. Takže toľko som chcela povedať a vyjadriť svoj postoj aj k hlasovaniu o tejto pripomienke pána prezidenta. Ďakujem.
18. schôdza NR SR - 9.deň - B. popoludní
Dátum: 2011-05-31
Poslanec: Glváč, Martin (SMER - SD)
Druh vystúpenia: Vystúpenie v rozprave

184. Takže by sme to možno trošku prebrali. Môžem dve minúty? By som sa chcel venovať bodu IV, bod 5 navrhovaného zákona. Konkrétne ide o § 55ac ods. 2 navrhovanej novely zákona o prokuratúre, kde Generálna prokuratúra v spolupráci s ostatnými prokuratúrami aspoň raz za 5 rokov preveruje, či sú spracované osobné údaje naďalej potrebné pre plnenie úloh prokuratúry. Ak Generálna prokurátora preverovaním alebo v priebehu spracovania osobných údajov zistí, že nie sú potrebné na plnenie úloh, bezodkladne takéto osobné údaje zlikviduje a anonymizuje. Zdôrazňujem lehotu aspoň raz za 5 rokov. V rámci legislatívneho procesu v Národnej rade vo výbore pre ľudské práva a národnostné menšiny dňa 5. mája svojím uznesením schválil pripomienku. Je to bod 8 pripomienok k tomuto ustanoveniu v zmysle, že 5-ročná lehota sa skracuje na 12 mesiacov, hoci iné orgány majú túto lehotu rozdielnu. To znamená, aby som to skrátil, dal by som návrh, aby sa hlasovalo o bode č. 9 osobitne a aby Národná rada hlasovala tak, ako bol pôvodne predložený návrh do Národnej rady predkladateľom. Ďakujem veľmi pekne.
18. schôdza NR SR - 9.deň - B. popoludní
Dátum: 2011-05-31
Poslanec: Glváč, Martin (SMER - SD)
Druh vystúpenia: Vystúpenie s faktickou poznámkou

81. ... s pánom Hrušovským, so všetkými predrečníkmi. Som trošku v dileme ako človek a právnik. Pretože viem na rozdiel od niektorých inžinierov, ktorí sa napríklad vo včerajších novinách vyjadrujú k právnym veciam, hoci teda len sú členmi ústavnoprávneho výboru, ale existuje tu nejaké pravidlo prevzaté v našom právnom poriadku, je to in dubio pro reo (v prospech obvineného). To znamená, ak len niekedy platila jeden deň amnestia, tak myslím, že my môžme prijímať čokoľvek a nebude to mať žiadny význam, ale toto je tá naša dilema, právnik a nejaký občiansky postoj. A preto mám s tým aj ja osobný problém. Ale vyčítam poslancom vládnej koalície, v tomto prípade KDH, že mali ix rokov na to, aby v občianskom právnom konaní, keď im ide o to, čo spomínal pán Poliačik, prešetrenie, vyšetrenie, veď tu existuje občianskoprávne konanie, ktoré nikdy nepodliehalo žiadnym amnestiám a mohli sme sa všetko o tomto čine dozvedieť. Ďakujem veľmi pekne, to je všetko.
16. schôdza NR SR - 10.deň - A. dopoludnia
Dátum: 2011-04-06
Poslanec: Glváč, Martin (SMER - SD)
Druh vystúpenia: Vystúpenie s faktickou poznámkou

Pán predseda, myslím, že gro vystihol Marek Maďarič, ale takisto chcem podotknúť, že vás vystriedal v OLO a v iných bratislavských podnikoch politický zástupca iných strán, s tými, s ktorými sedíte vo vláde. Konkrétne v OLO to bol krajský predseda SDKÚ myslím. Takže týmto by som sa neoháňal. A to, ako ste vy hospodárili v OLO, tak to určite bude téma, ako ste ho vyčistili, to ste správne podotkli. A myslím si, že pri takýchto podnikoch, ktoré sú komunálneho významu, nie je vždy najdôležitejšie, aký je zisk, ale to, za aké prostriedky sú tieto služby poskytované a koľko nás to stojí a koľko to stojí tých obyčajných ľudí. A rátať zisk pri vodárenských a v OLO, ja si myslím, to ste nám ukázali za posledné 4 roky. A naozaj ani jeden nominant strany SMER tam v týchto firmách nebol. Ďakujem.
16. schôdza NR SR - 5.deň - B. popoludní
Dátum: 2011-03-29
Poslanec: Glváč, Martin (SMER - SD)
Druh vystúpenia: Vystúpenie s faktickou poznámkou

46. Ďakujem veľmi pekne. Ďakujem aj predsedovi strany SMER - SD za to, že ukázal poslancom vládnej koalície zrkadlo, aby sa sami videli, a najmä sa čudujem právnikom, že sa v ňom nevidia. Mozaika pomaly zapadá a myslíte si, že keď ovládate políciu, súdnictvo a ovládnete prokuratúru, už budete mať všetko. Jedného dňa sa ale možno zobudíte a zistíte, že ste dali veľkú hračku do rúk niekomu, kto vás odpočúva, šikanuje alebo inak politicky vydiera. V druhom rade chcem poďakovať predsedajúcemu, že vykázal osobu, ktorá tu nemala čo hľadať počas príhovoru pána Roberta Fica. A myslím si, že začalo to tým, že ktokoľvek chodí do poslaneckého salónu, za chvíľu, dnes už to vidíme, že chodí sem do tejto miestnosti. A nabudúce, chcem odkázať pani, dnes závislej poslankyni, nabudúce možno zase nezávislej sudkyni, ako to už v minulosti prezentovala, že si jej prídeme sadnúť my na miesto prokurátora... (Prerušenie vystúpenia predsedajúcim.)
16. schôdza NR SR - 2.deň - B.dopoludnia
Dátum: 2011-03-23
Poslanec: Glváč, Martin (SMER - SD)
Druh vystúpenia: Vystúpenie v rozprave

Vážený pán predseda, vážený pán minister, kolegyne, kolegovia. Myslím, že ciele novely tohto zákona slušne vysvetlil kolega Jahnátek a ja by som sa chcel len v malej chvíle venovať len spôsobu prijatia alebo prijímania tohto zákona. V dôvodovej správe k návrhu tohto zákona, ktorým sa mení a dopĺňa zákon 276/2001 o regulácii v sieťových odvetviach a o zmene a doplnení niektorých zákonov v znení neskorších predpisov sa konštatuje, že návrh zákona nebol predmetom medzirezortného pripomienkového konania. Materiál nebol predmetom rokovania Legislatívnej rady vlády Slovenskej republiky. Obdobne sa vyjadrila aj sekcia vládnej legislatívy a pri predkladaní tohto materiálu do vlády Slovenskej republiky. Takže neviem, či sme sa naozaj dožili toho, že legislatívny proces a jeho úprava sú už iba zdrapom papiera, ale uvedomte si, prosím, pán minister, že porušujete články 12, 13 a 18 vašich vlastných legislatívnych pravidiel vlády. Aj keby návrh zákona išiel v skrátenom legislatívnom konaní, s čím ste pôvodne rátali, aj tak vám to nedáva právo kompletne ignorovať pravidlá legislatívneho procesu. Preto sa chcem opýtať, že či vláda Ivety Radičovej bude pokračovať aj naďalej v takomto legislatívnom procese, lebo tu už nie je prvýkrát, zažili sme to aj pri iných novelách zákonov, a či vám to ako poslanci, hlavne koalície nijakým spôsobom nevadí, že proste zákony sa prijímajú inde ako v Národnej rade Slovenskej republiky. Preto podporujem procedurálny návrh pána kolegu Jahnátka o vrátení tohto zákona. Ďakujem.
16. schôdza NR SR - 1.deň - B. popoludní
Dátum: 2011-03-22
Poslanec: Glváč, Martin (SMER - SD)
Druh vystúpenia: Vystúpenie s faktickou poznámkou

114. Ja som chcel niečo povedať, ale pán kolega, ktorý vyčítal podpredsedovi Ficovi, že nepočúva, tak asi odišiel. A asi zbiera ďalšie údaje do svojej databázy kádrových, on ako šéf kádrového oddelenia SDKÚ. (Zbabelo. Hlas z pléna.) Tak môžem povedať zbabelo. A myslím si, že podľa jeho všetkých teórií, tak on je rodina s polovicou parlamentu a napr. teraz s pánom Kaníkom, lebo jeho babka a jeho sú dve babky. Ďakujem. (Smiech v sále.)
16. schôdza NR SR - 1.deň - B. popoludní
Dátum: 2011-03-22
Poslanec: Glváč, Martin (SMER - SD)
Druh vystúpenia: Vystúpenie s faktickou poznámkou

92. Vážená pani ministerka, hoci na úvod ste spomenula, že chcete byť pragmatická, konštruktívna, prepáčte, ste žena a ministerka, ale toľko všeobecných hlúpostí už som dávno nepočul. Ak to nevadí vašim kolegom z koalície, tak nám to vadí, že z nás robíte strašných hlupákov. My sme váš návrh čítali a vieme aj o tom, ako budú obsadzované vaše komisie. Tesne po tom, ak prejdú všetky vaše iné legislatívne návrhy a obsadíte si prokuratúru, tak si obsadíte aj tieto komisie. Nerobte z nás hlupákov. Ďakujem veľmi pekne.
12.schôdza NR SR - 5.deň - B.popoludní
Dátum: 2011-02-08
Poslanec: Glváč, Martin (SMER - SD)
Druh vystúpenia: Vystúpenie s faktickou poznámkou

95. Pani kolegyňa, musím sa vám priznať a kľudne v následných úsporných opatreniach môže predseda parlamentu mi za to zobrať alikvotnú časť mzdy, že od 36. sekundy som nepočúval váš prejav, nakoľko ak ďalšie informácie a skutočnosti boli tak dôveryhodné ako to, že Baco, člen Ľudovej strany HZDS, je ľavičiar, tak potom som ho nemohol ten prejav počúvať. Ďakujem veľmi pekne.
12.schôdza NR SR - 5.deň - B.popoludní
Dátum: 2011-02-08
Poslanec: Glváč, Martin (SMER - SD)
Druh vystúpenia: Vystúpenie s faktickou poznámkou

55. Ďakujem veľmi pekne. V prvom rade som si povedal, že neviem prečo máme vystupovať, keď tuná koalícia nie je dohodnutá, ale nedá mi, aby som nezareagoval. Absolútne podporujem pána Přidala, čo povedal, aj keď teda nebudem s ním súhlasiť v jednej veci, keď ešte aj tu nájde, že v podstate Fico mu nechal prázdnu špajzu. Ja si myslím, že to bolo pokračovanie a možno tam bol vypálený rybník a pustá záhrada ešte z predchádzajúcich období vedenia SDKÚ a KDH, ale pani Kiššová, naozaj musím povedať, klobúk dole, vy ste hlasovali pred dvoma mesiacmi tak ako... (Prerušenie vystúpenia predsedajúcim.)
12.schôdza NR SR - 4.deň - A. dopoludnia
Dátum: 2011-02-04
Poslanec: Glváč, Martin (SMER - SD)
Druh vystúpenia: Vystúpenie s faktickou poznámkou

146. Ďakujem. Za menej náročného ľavicového voliča (smiech v sále) by som chcel poďakovať pánovi Paškovi, lebo naozaj také zrkadlo, aké on nastavil dnes vládnej koalícii, už tu dlho nikto nepripravil. Pretože znova ukázal, že fakty sú na strane opozície a im ide len o mená a moc. Pán Poliačik sám priznal, že ma naštrbené vzťahy, neviem, či s generálnym prokurátorom, alebo s prokuratúrou ako takou, tak ja takisto s ich kandidátom, lebo to bol môj spolužiak z vedľajšieho krúžku v roku ´88 a presviedčal o vstupe do Komunistickej strany a aké to bolo výborné a vôbec sa nečudujem, že... (Prerušenie vystúpenia predsedajúcim.)
9.schôdza NR SR - 9.deň - B. popoludní
Dátum: 2010-12-14
Poslanec: Golian, Ján (SDKÚ – DS)
Druh vystúpenia: Vystúpenie s faktickou poznámkou

Len krátko skutočne chcem reagovať. Pán poslanec Jahnátek, zoznam tých podporených projektov je, samozrejme, k dispozícii. Bolo podporených konkrétne 12 projektov, zistil som si to na ministerstve hospodárstva a boli podporené spolu okolo 40 mil. eur. Čiže hovoril som pravdu. To je prvá vec. A čo sa týka tých údajov, ktoré som spomínal. Ja som zdroj uviedol. Ten zdroj je časopis Trend, kde to všetko bolo uverejnené, tak ako som ja vám to povedal. Samozrejme, môžeme o tom diskutovať, čo navrhoval aj kolega Janiš, môžeme sa o tom baviť, ale pravdu si treba hovoriť do očí takú, aká je. Ďakujem.
9.schôdza NR SR - 9.deň - B. popoludní
Dátum: 2010-12-14
Poslanec: Golian, Ján (SDKÚ – DS)
Druh vystúpenia: Vystúpenie s faktickou poznámkou

Ďakujem za slovo. Pán poslanec Jahnátek, vašu kritiku tejto novely nepovažujem za úprimnú, pretože bolo to vaše ministerstvo, ktoré tento zákon vypracovávalo. Viete dobre, že ten zákon sa rodil veľmi ťažko, že vlastne meškal dva roky a vznikol až v roku 2009. Ja uznávam, že to je komplikovaný zákon, ktorý bude podliehať častým novelám. To mi je jasné, pretože toto je veľmi dynamická oblasť, obnoviteľné zdroje ako sa vyvíjajú. Hovoríte, ako bola vygenerovaná cena na to, že 50 % musia byť náklady na rekonštrukciu, aby to bolo možné uznať. Ja by som sa mohol opýtať, ako bola vygenerovaná prvá cena na fotovoltiku. Sám dobre viete, že to bolo až 18 000 korún v tom čase za jednu megawatthodinu. Až potom sa to znížilo, čo bol takisto výstrel od pása, ktorý ste v podstate vytvorili vy. Hovoríte o tom, že to je zbytočná novela. Ja si myslím, že to nie je zbytočná novela, pretože viac ako 700 megawattov výkonu, na ktoré v súčasnej dobe majú povolenie, keby sa to všetko postavilo, tak by to poriadne zatriaslo s koncovou cenou pre tých spotrebiteľov. A ja si myslím, že táto novela práve odstraňuje tie problémy, ktoré sú z toho zákona, ktoré mohli byť, dajme tomu, pri lepšej formulácii toho zákona odstránené. Ďakujem.
9.schôdza NR SR - 4.deň - A. dopoludnia
Dátum: 2010-12-03
Poslanec: Golian, Ján (SDKÚ – DS)
Druh vystúpenia: Vystúpenie s faktickou poznámkou

52. Ďakujem za slovo. Pán kolega, vo vašom vystúpení ste povedali toľko vecí, že naozaj ľudia, ktorí o tom veľa nevedia, tak môžu mať z toho bolenie hlavy. Ja vám chcem pripomenúť, že prioritou minulej vlády bolo poľnohospodárstvo. Rovnako vám chcem však ale povedať, že podľa vyhlásenia Slovenskej poľnohospodárskej a potravinárskej komory nikdy napriek tomu, že také kvantum peňazí sa do poľnohospodárstva nedostalo, sa dostala do úplného závozu poľnohospodárstva, dostalo sa do kritického stavu napriek tým vysokým dotáciám. Škoda, že sa tými návrhmi, ktoré ste hovorili, a tými citáciami zo Spojených štátov neriadili a neaplikovali ste ich do praxe, keď ste to viedli a keď to bola vaša priorita a keď sa do toho naliali toľké obrovské peniaze. Len v úzadí sa hovorili legendy o tom medzi poľnohospodármi, ako výpalníci z Ladomerskej Viesky chodili a kasírovali tých, ktorí tie peniaze brali. Na to ste mali myslieť. A ako sa preorientovala výroba v poľnohospodárstve. Klesli sme s produkciou, že za nami je už len Estónsko, Lotyšsko a Litva. Sme na poslednom mieste zo stredoeurópskych krajín. Oplatilo sa vďaka masívnemu systému dotovania nerobiť. Ten, kto nezasial, nerobil, kto nerobil produkciu, ten najviac bohatol. Dojímalo ma to, že sa tak staráte o našich voličov. Naši voliči najlepšie vedia, čo majú urobiť, a nemusíte mať starosť o to, že by nevedeli, ako sa majú správať. Dovolím si na záver povedať, že napriek žalostnému stavu, v akom poľnohospodárstvo sa vďaka vášmu riadeniu dostalo, vláda neoslabila tento rezort a dala naozaj dostatočný balík peňazí... (Prerušenie vystúpenia časomerom.)